[{"text_idx": "#000001", "text": "Irundik pasatako emakume migranteen argazki sorta ikusgai dago CBAn, \u2018...eta bidean Irun. Begirada bat emakumezko migranteei\u2019. Garaialde horri eta sareko jardunari buruz aritu da."}, {"text_idx": "#000002", "text": "Fotokazetaria bazara, baita Irungo Harrera Sareko kide ere. Zer izan zen lehenago, sarera hurbiltzea ala kamera?\nKamera. Argazkilari bezala gerturatu nintzen, kuriositatez, hemen [San Juan plazan] agertzen hasi zirenean. Gu oporretatik bueltatu eta biharamunean migranteentzako gosari bat antolatu zuten, aurreko astean migrante talde handia azaldu zelako."}, {"text_idx": "#000005", "text": "Batzuetan bai, konturatzen naizelako laguntzen ari naizenean, kontzentratuta nagoela, eta kamera sorbaldan edukita ere, argazki gutxi botatzen ditudala."}, {"text_idx": "#000006", "text": "Bat egitea zergatik erabaki zenuen? Hurbiltzearekin batera edo gaiarekiko sentiberatasuna duzulako?\nHurbiltzearekin batera, esango nuke. Migrazioaren gaia beti egin zait kuriosoa, eta etxean asko eztabaidatu dugu horri buruz. Definiziotik hasita: nor den migrante edo nor ez; migratzea herrialde pobretuetatik Lehenengo Mundua deitzen zaion horretara egitea bakarrik den; estatuen edo udalerrien artekoa den... Interesatzen zait migrazio mota hau, herrialde pobreagoetatik gurera egiten dutenena, eta pentsarazten dit ea zergatik jartzen dizkiegun hainbeste oztopo."}, {"text_idx": "#000007", "text": "\u00abEmakume migranteak biktima gisa bakarrik kokatzen ditugu\u00bb"}, {"text_idx": "#000009", "text": "Migranteek kamerarekin ikusten zaituztenean, egoera horretan, beldurtu egiten al dira? Zein da beraien erreakzioa?\nEgia da badutela kontrako jarrera bat fokuaren aurrean jartzearekin. Beti dute kezka ea irudi horiek norbaitek erabiliko dituen beraiek salatzeko, ea polizia edo gobernuek erabiliko dituzten..."}, {"text_idx": "#000010", "text": "Horregatik, ez dut begia kamerara eramaten beraiekin tartetxo bat egon arte, nire burua aurkeztu arte... Gainera, hemen beti galdetu egiten diet ea argazkiak atera ditzakedan. Badaude argazkiak bizkarrez edota urrutitik ateratakoak direla, baina beste giro bat emateko da."}, {"text_idx": "#000011", "text": "Gai honekin argi daukat baimena behar dudala bere aurpegia ateratzeko. Jaso dut ezezkoren bat, eta errespetatu dut beraien erabakia. Beste batzuek uzten dizute, eta momentu batean iruditzen bazaie argazki gehiegi ateratzen ari zarela, gelditzeko eskatzen dizute."}, {"text_idx": "#000012", "text": "Kontrako erreakzio hori gainditzen lagundu behar diezu. Argi daukat ni ez natorrela hona haiei putakeria bat egitea. Beste lan batzuetan ez dut baimenik eskatuko, baina jende zaurgarria denean, eta kamerak kalte egin diezaioketela uste badut, hori errespetatu egin behar dut, eta tentuz ibili behar naiz."}, {"text_idx": "#000013", "text": "Beldurra eman al dizu poliziarentzako nolabaiteko amu izateak?\nMuga beraiekin pasatu dudanean, nire paperak asko kezkatu nau, bai. Kazetari eta argazkilari bezala noa, baina ez daukat agentzia handi bat nire atzetik; freelance bat naiz. Badakit balizko epaiketa batean ezingo ninduketela zigortu, baina ni ari naiz gidatzen, beraiekin ari naiz muga pasatzen."}, {"text_idx": "#000014", "text": "Badakigu Frantziako Polizia plaza honetara hurbiltzen dela; Espainiakoak ez die kasu handirik egiten. Klaro, gero ateratzen naiz prentsan esanez kazetari naizela, baina baita Harrera Sarekoa ere, eta hori lepora diezazukete. Batzuetan badaukat beldur hori, eta buelta eman izan dut. Mendiko bidea, adibidez, ez dut sekula bukaerara arte egin. Horrek ematen dit pena pixka bat. Kezka horrek ez dizu uzten irudi bat behar bezala ateratzen uzten."}, {"text_idx": "#000015", "text": "Behin muga pasatzen dutenean, ba al daukazue harremanik haiekin?\nSareak badu harremana: batzuekin estua, beste batzuekin ez horrenbeste... Duela gutxi batek bidali zidan mezu bat, esanez Parisen zegoela, eta oso ongi. Duela gutxi Ulu Mediakoak han egon ziren, podcast bat lantzen, eta eskumuinak eman zizkieten. Facebook-en ere mantentzen duzu harreman pixka bat, baina pixkanaka disolbatzen joaten da."}, {"text_idx": "#000016", "text": "Haien berri izateak ematen du poza, halakoak edo besteak familia aurkitu duela, horrek poza ematen du, azken finean jendea baitira."}, {"text_idx": "#000017", "text": "Irungo paisaiaren parte diren horiek humanizatzea da zure erakusketaren helburua.\nPertsona horiek, migranteek, izen eta abizenak dituztela ikusaraztea da helburua, nahiz eta batzuek ez dizkizuten esaten. Talka egiten du lehen esan dugunarekin: argazkiak nola egin, aurpegia atera ala ez... Beraiek ez dute askotan aurpegirik ateratzea nahi, eta talde bezala ateratzen badituzu, urrutitik, horrek bidera dezake jende-multzo bezala ikusaraztea."}, {"text_idx": "#000019", "text": "Adibidez, maskara derrigorrezkoa zen garaian, Ouaraba neska gazteari eskatu nion erretratu bat egiteko baimena. Maskararekin zegoen, eta berak eskatu zidan maskararik gabe ateratzea. \u00abNire irribarrea nahi diot jendeari erakutsi, nor naizen erakutsi nahi dut\u00bb, esan zidan. Hori bai, goiz osoa pasatu nuen berarekin, eta konfiantza landua nuen."}, {"text_idx": "#000024", "text": "Egokia iruditu zait hilabete hau aukeratzea. Lan honekin guztiarekin gauza asko ikasi ditut, eta horietako bat izan da nola irudikatzen ditugun emakumezko migranteak, zein sentsazio jasotzen dugun beraiengandik. Hau, batez ere, Anaitze Agirrerekin ikasi dut."}, {"text_idx": "#000026", "text": "Baina gero konturatzen zara migranteak, eta batez emakume migranteak, biktima gisa kokatzen ditugula. Eta bakarrik hor. Badago diskurtso bat dioena senarrak bidaiatu duela lehenago, eta bide hori urratua dagoenean, atzetik datorrela emaztea. Edo beste bat izan daitekeela jaioterrian ordaintzen diotela bidaia guztia, eta bera pasantez pasante doala, ez duela ezer egiten. Zaurgarritasuna hor dago: emakumeen salerosketa dagoela, prostituzioa, bortxaketak... Hori guztia erreala da, ez dugu hori ukatuko, baina horretara mugatzen da."}, {"text_idx": "#000029", "text": "\u00abBeti galdetu egiten diet ea argazkia ateratzerik nahi duten\u00bb"}, {"text_idx": "#000033", "text": "Lau urte dira Irungo Harrera Sarea sortu zenetik. Asko aldatu al da herria?\nJende asko jabetu da arazo handia dagoela, eta ez bakarrik Irunen. Pateretako irudiak ikusten dituzunean, pena ematen dizute, bai, baina han gelditzen dira. Irunen gertatzeak lagundu du gaia Euskal Herriko jende askori gerturatzen. Euskal Herrian ez gaude sarrerako mugetan, eta migrazioaren gaia ez dugu hain hurbiletik bizi. Orain batzuk kontzienteago dira, beste batzuei migrazioaren kontra egoteko jarrera indartuko zien..."}, {"text_idx": "#000034", "text": "Gauzak aldatu dira, eta oraindik aldatzeke daude, baina badakigu plaza inguruko merkatari eta ostalariek laguntza izugarria eman dutela."}, {"text_idx": "#000042", "text": "Irun kalea, 8, Errenteria-Orereta 20100"}]